Օբաման մեկնում է Դալաս՝ հասարակությունը միավորելու
Դալասում խաղաղ ցույցի ընթացքում տեղի ունեցած ոստիկանների սպանությունները կրկին անգամ սրել են ազգային փոքրամասնությունների եւ օրինապահների միջեւ եղած հակասությունները:
Երեքշաբթի նախագահ Օբաման Դալաս է այցելելու, որտեղ նախորդ շաբաթ ոստիկանական բռնությունների դեմ բողոքող խաղաղ ցույցի ընթացքում նախկին զինվորական Միկա Հավյեր Ջոնսոնը հինգ ոստիկան էր սպանել: Հանցագործի տանը պայթուցիկ պատրաստելու նյութեր եւ ծրագրավորվող սպանությունների մասին գրառումներ էին գտել։ Վերջինս միանշանակ նախատեսում էր շարունակել սպանդը, պատմում է Դալասի ոստիկանապետ Դեյվիդ Բրաունը. «Նա ծաղրում էր մեզ, հարցնում, թե մեզանից քանիսին է իրեն հաջողվել սպանել»: Դալասում Օբամայի առջեւ բարդ խնդիր է դրված՝ բացառել նման հանցանքների կրկնություն։ «Ոստիկանների դեմ ցանկացած բռնություն հանցանք է, որը պետք է պատժվի»: Նախագահին նաեւ անհրաժեշտ է հանդարտեցնել ցուցարարներին, ովքեր բողոքում են, որ ոստիկանները բռնություն են կիրառում սեւամորթների նկատմամբ: Խնդրին անդրադարձել են նաեւ Միացյալ Նահանգների նախագահության թեկնածուները: Դեմոկրատ Հիլարի Քլինթոնը դիմել է երկու կողմերին. «Սպիտակամորթ ամերիկացիները պետք է ավելի ուշադիր լսեն, երբ սեւամորթ ամերիկացիները խոսում են իրենց առջեւ ծառացող տեսանելի եւ անտեսանելի խնդիրների մասին»: Հանրապետական Դոնալդ Թրամփն ավելի խիստ էր. «Մենք պետք է կանգնենք օրինապահների կողքին, քանզի նրանք են միակ ուժը քաղաքակրթության եւ քաոսի միջեւ»: Օբամայից այստեղ շատերը սպասում են միասնությանն ուղղված ջանքեր, պատմում է Լիսա Բաթիստան, ով ցուցարարներին թույլ է տվել իր տանը գիշերել. «Ես հույս ունեմ, որ մենք կարող ենք դրական երկխոսության ուղի գտնել եւ որոշ ձեռքբերումների հասնել՝ աշխատանքից հեռացնելով խնդրահարույց անձանց: Սա է միակ հույսը»: